Title: cthfbjv
Author: mf_sr
Last saved by: agenda0

Správa o čerpaní úverov so štátnou zárukou, o rozsahu plnenia zo štátneho rozpočtu a o rizikách plnenia v nasledujúcom období

I. Stanovenie a čerpanie limitu štátnych záruk na rok 2001 a jeho rozdelenie

	 V zmysle § 10 zákona NR SR č. 472/2000 Z.z. o štátnom rozpočte na rok 2001 z 13. decembra 2000 môže v roku 2001, okrem subjektov uvedených v § 46a Zákona o rozpočtových pravidlách, vláda prevziať štátne záruky aj za bankové úvery pre Železnice Slovenskej republiky, pre Fond národného majetku Slovenskej republiky, pre Slovenskú konsolidačnú, a.s. a pre hlavné mesto Slovenskej republiky Bratislavu, pričom sa neuplatnia ustanovenia Zákona o rozpočtových pravidlách a na takto poskytnuté štátne záruky sa primerane použijú ustanovenia Nariadenia vlády o štátnych zárukách v znení neskorších predpisov. V roku 2001 sa pri poskytovaní štátnych záruk za bankové úvery neuplatnia podmienky ustanovené v § 46 ods.4 Zákona č. 303/1995 Z. z. o rozpočtových pravidlách  v znení neskorších predpisov, pričom súhrn novoposkytnutých štátnych záruk za bankové úvery podnikateľom a za dlhopisy vydané podnikateľom alebo za obdobné cenné papiere vydané podnikateľom v zahraničí v roku 2001 nepresiahne 20% rozpočtovaných príjmov (v zmysle § 10 ods. 2) uvedených v § 1 ods.(1) zákona o štátnom rozpočte na rok 2001.
	Vychádzajúc z celkových rozpočtovaných príjmov štátneho rozpočtu na rok 2001 v sume 180.569.683.000 Sk, limit novoposkytnutých štátnych záruk na rok 2001 predstavuje 36,1 mld. Sk.
Materiál k "Vyhláseniu o  hospodárskej politike pre účely Staff monitored program", schválený uznesením vlády SR č. 273 zo dňa 28. marca 2001 obsahuje záväzok, že vláda bude striktne regulovať poskytovanie štátnych záruk v  roku 2001. V  rámci prijatej stratégie nové záruky v  roku 2001 sa použijú prednostne na prolongáciu splatných úverov Železníc SR a  Slovenských elektrární, a.s.. Vláda SR zároveň určila limit na poskytnutie nových záruk v  tomto roku, ktorý je tiež finančným postupovým ukazovateľom v  rámci monitorovacieho programu SMP. Výnimkami z  tohto postupu boli záruky na prekleňovací úver pre FNM SR, projekt "Most Košická- Bratislava" a Železnice SR. 
	Na základe potrieb úverov so štátnou zárukou boli limity nového štátneho dlhu alebo štátnych záruk navýšené na objem 30,15 mld. Sk (Tabuľka č.1), ktoré boli poskytnuté MMF pre účely SMP v marci 2001. Predmetná tabuľka zahŕňa potrebu prolongácie, resp. prerolovania splatných úverov Železníc SR, Slovenských elektrární, a.s. a  potrebu prevzatia nových štátnych záruk v  zmysle programu SMP. Značný objem úverov so štátnou zárukou majú poskytnuté Železnice SR, z ktorých v roku 2001 sú splatné úvery vo výške 3,1 mld. Sk. Vzhľadom k tomu, že je potrebné počítať aj s rozvojovými investíciami v súlade prijatým "Programom ekonomickej stabilizácie a transformácie železníc" bol navýšený limit na prevzatie štátnych záruk na objem 10,5 mld. Sk. Prevzatím úverov v uvedenom objeme malo byť eliminované riziko realizácie štátnych záruk v roku 2001 za ŽSR. Navýšený objem 30,15 mld. Sk nezahŕňa celkovú požiadavku Slovenských elektrární, a.s. na poskytnutie nových úverov so štátnou zárukou. Z  požiadavky SE, a.s. na 10 mld. Sk bolo do prezentovaných limitov nového štátneho dlhu zahrnutých 5,95 mld. Sk na prerolovanie splatných úverov so štátnou zárukou.
	
K 30.9.2001 boli poskytnuté štátne záruky za bankové úvery:
Pre MDPT SR - hlavné mesto Bratislava "Premostenie Dunaja v Bratislave - most Košická" vo výške 2,4 mld. Sk (45 mil. EUR a 0,6 mld. Sk) v zmysle uznesenia vlády č. 241 z 15. marca 2001.
Uznesením vlády SR č. 288 z 28. marca 2001 bol schválený návrh na prevzatie štátnej záruky za úver v sume istiny 100 mil. EUR a 6,5 mld. Sk poskytnutý Credit Suisse First Boston a SLSP, a.s., Bratislava pre Fond národného majetku SR na splatenie dlhopisov a splátku úverov Vodohospodárskej výstavby, š.p., Bratislava.	Uznesením vlády SR č.300 zo 4. apríla 2001 bol na rokovaní vlády schválený návrh na prevzatie štátnej záruky v sume istiny 3 mld. Sk pre Slovenské elektrárne, a.s., Bratislava na refinancovanie existujúcich splatných úverov.
	Uznesením vlády SR č.468 z 23. mája 2001 bolo schválené prevzatie štátnej záruky v sume 10,5 mld. Sk pre Železnice Slovenskej republiky za účelom financovania reštrukturalizácie úverového portfólia, prioritných investičných projektov v roku 2001 a  financovania pilotných projektov súvisiacich s reštrukturalizáciou a transformáciou Železníc SR.
	Uznesením vlády SR č.873 z 19.septembra 2001 bol schválený Dodatok č.2 k Rámcovej úverovej zmluve pre Slovenský vodohospodársky podnik, š.p., Banská Štiavnica na čerpanie druhej tranže úveru v objeme 8 040 000,- EUR na projekt „Povodne na území Slovenska v rokoch 1997-1999, odstránenie následkov a preventívne opatrenia“.
	
Prevzatie štátnej záruky za úver pre Slovenské elektrárne, a.s. v sume 2,9 mld. Sk je plánované v IV. štvrťroku 2001.

S účinnosťou od 1. júla 2000 bol vydaný Pokyn ministerky financií SR č.13/2000, ktorý určuje podmienky pre stanovenie a čerpanie limitu štátnych záruk a oceňovanie rizík ich realizácie. V zmysle uvedeného pokynu sa čerpaním limitu štátnych záruk podľa § 46 zákona NR SR č. 303/1995 Z. z. o rozpočtových pravidlách v znení neskorších predpisov a zákona o štátnom rozpočte na príslušný rozpočtový rok rozumie súhrn istín úverov dlžníkov, za ktoré boli prevzaté štátne záruky v príslušnom rozpočtovom roku, prepočítané kurzami peňažných prostriedkov v cudzej mene NBS "stred" k dátumu podpisu záručnej listiny alebo zmluvy bez ohľadu na skutočný podiel čerpania úveru v príslušnom rozpočtovom roku.

	Podľa tohto metodického usmernenia je prehľad prevzatých štátnych záruk v roku 2001 s predpokladom prevzatia do konca roka 2001 uvedený v Tabuľke č. 2.

II. Čerpanie a použitie poskytnutých úverov so štátnou zárukou

	Najväčší objem úverov so štátnymi zárukami majú spoločnosti Železnice SR a Slovenské elektrárne, a.s.. Ďalšími spoločnosťami so značným objemom úverov so štátnymi zárukami sú Štátny fond cestného hospodárstva, Vodohospodárska výstavba Bratislava, š.p. a Fond národného majetku SR. Splátkové kalendáre úverov so štátnou zárukou prepočítané kurzom ku dňu 28.9.2001 sú uvedené v Tabuľke č. 3.

Použitie úverov so štátnou zárukou poskytnutých Železniciam SR:
Fuji Bank, London  ( 135 mil. USD ) – investičná sanácia a stabilizácia hospodárenia ŽSR; 
EIB, Luxembourg ( 200 mil. EUR ) – úhrada zmenky v SLSP, a.s., Bankers  trust, úveru v Istrobanke a VÚB, vytvorenie rezervy na investovanie do modernizácie ŽSR; 
Citibank, London ( 45 mil. EUR ) – úhrada zmeniek Tatra banky, zmeniek Raiffeisen Zentralbank a splatných úverov v Priemyselnej banke; 
Deutsche Bank, Luxembourg (J.P.Morgan) ( 200 mil. EUR ) – fiduciárny úver pre ŽSR za účelom refinancovania záväzkov ŽSR z minulých období; 
Tatra banka, a.s. ( 3 mld. Sk ) – prefinancovanie všeobecných a investičných potrieb;
VÚB, a.s. (5,5 mld. Sk) – reštrukturalizácia úverového portfólia, investičné  a prevádzkové potreby a financovanie pilotných projektov potrebných na realizáciu transformačného procesu ŽSR, projektov ISPA a na spolufinancovanie modernizácie koridoru č. V.;
Poľnobanka, a.s. ( 2 mld. Sk ) - reštrukturalizácia úverového portfólia, investičné  a prevádzkové potreby a financovanie pilotných projektov potrebných na realizáciu transformačného procesu ŽSR a  na spolufinancovanie modernizácie koridoru č.V. podľa projektov ISPA.

Všetky úvery boli čerpané v plnej výške až na úvery poskytnuté v roku 2001 v Sk, ktorých čerpanie prebieha.

Použitie úverov so štátnou zárukou poskytnutých Slovenským elektrárňam, a.s.:
VÚB, a.s., Bratislava (1,32 mld. Sk) – na odsírenie spalín dvoch blokov elektrárne Nováky;
ČSOB, a.s., Praha (1,81 mld. Sk) – výstavba JE Mochovce (ASR TP);
Na dostavbu prvého a  druhého bloku jadrovej elektrárne Mochovce boli SE, a.s. poskytnuté úvery od Sociéte Generále (64 mil. DEM), KfW (109,65 mil. DEM), Česká spořitelna, a.s., Praha (100 mil. DEM), Komerční banka, a.s., Praha (200 mil. USD), VÚB, a.s. (95 mil. USD)  a  VÚB, a.s. (6,3 mld. Sk).
Na splátky úverov z minulých období a ich prefinancovanie boli použité úvery od Poľnobanky, a.s.(1,5 mld. Sk ), The Chase Manhattan Bank (25 mil. USD), Tatra banky, a.s. ( 4 mld. Sk), SLSP, a.s. (4,1 mld. Sk). V roku 2001 boli SE, a.s. poskytnuté úvery Tatra bankou, a.s., SLSP, a.s. a  Citibank Slovakia v sume po 1 mld. Sk.
Úvery so štátnou zárukou pre VVB, š.p. od Bankers Trust Luxemburg (20 mil. USD a 40 mil. EUR) boli poskytnuté na výstavbu Vodného diela Gabčíkovo a Vodného diela Žilina. 
Úver so štátnou zárukou pre FNM SR od Slovenskej sporiteľne, a.s. a Credit Suisse First Boston (Europe) Limited (6,5 mld. Sk a 100 mil. EUR) boli poskytnuté za účelom úhrady záväzkov MF SR v súvislosti s úvermi poskytnutými VVB, š.p. (5,1 mld. Sk) a na vyplatenie dlhopisov FNM SR vydaných podľa zákona č. 92/1991 Zb. v znení neskorších predpisov.
Pre Štátny fond cestného hospodárstva boli poskytnuté úvery so štátnou zárukou od Kreditanstalt für Wiederaufbau (80 mil. DEM), Kreditanstalt für Wiederaufbau (41 mil. EUR), Credit Suisse First Boston (120 mil. EUR, 100 mil. EUR), od Kreditanstalt für Wiederaufbau (20 mil. EUR), Citibank Slovakia (40 mil. EUR), Commerzbank (40 mil. EUR) na financovanie diaľnic v rokoch 1998-2000 s financovaním dostavby diaľničných hraničných priechodov Rusovce-Rajka a Jarovce- Kitsee.

III.  Štátne záruky realizované v roku 2001- rozsah plnenia
	
V zákone o štátnom rozpočte na rok 2001 bola schválená rezerva na štátne záruky za bankové úvery a ručenie štátu za záväzky š.p.ú. v skupine 8, položka 81252 vo výške 100 mil. Sk.

Prehľad čerpania rezervy v roku 2001	      																       /v Sk/
Rezerva na štátne záruky za bankové úvery v kap. VPS skupina 8 v roku 2001 | 100 000 000,00
Realizované štátne záruky | 14 565 143,20

	Realizácia štátnej záruky bola vykonaná za spoločnosť IMUNA, š.p., Šarišské Michaľany v sume 14 565 143,20 Sk, ktorá sa nachádza v zlej finančnej situácii.

Okrem vyššie uvedených opatrení na financovanie štátnych záruk za bankové úvery bola vytvorená v štátnom rozpočte "memorandová položka" vo výške 7,8 mld. Sk zo zdrojov privatizácie. 
Uznesením vlády SR č.144 zo dňa 14.2.2001 k návrhu na použitie finančných prostriedkov získaných z privatizácie vláda odsúhlasila predbežný prísľub na prevzatie štátnej záruky za úver pre FNM SR vo výške 150 mil. EUR. Toto podmienila uzatvorením zmluvy medzi MF SR a  FNM SR o úhrade záväzkov MF SR vyplývajúcich zo štátnych záruk za úvery VVB, š.p. formou pristúpenia k dlhu. Nakoľko z poskytnutého úveru sa má použiť na VVB, š.p. 5,1 mld. Sk (k 30.9.2001 bola vyčerpaná suma 4,60 mld. Sk), na vyplatenie dlhopisov občanom SR by zostalo len 1,4 mld. Sk. Z uvedeného dôvodu FNM SR požiadal o navýšenie štátnej záruky za úver pre FNM SR z pôvodných 150 mil. EUR na 250 mil. EUR, s čím vláda SR svojím uznesením č. 288 z 28.3.2001 súhlasila.
Následne FNM SR predložil na rokovanie vlády SR a do NR SR doplnok k návrhu na použitie majetku  FNM SR v roku 2001 tak, aby zohľadňoval požiadavku MF SR o navýšení použitia majetku FNM pre štátne záruky z pôvodných 7,8 mld. Sk na cca 10 mld. Sk. Doplnok k návrhu na použitie majetku FNM v roku 2001, ktorý vytvoril zákonný rámec na splnenie požiadaviek MF SR na realizáciu štátnych záruk v objeme 10 mld. Sk bol schválený vládou SR a následne Národnou Radou SR.

/v Sk/
Memorandová položka- FNM | 10,000 000 000,00
Realizované štátne záruky k 30.9.2001 | 7, 161 272 966,00

	Realizácie štátnych záruk z "memorandovej položky" boli vykonané za nasledovných dlžníkov (Tabuľka č.4):
	     
Calex Zlaté Moravce, a.s.					433,6 mil. Sk
Nový Calex, a.s., Zlaté Moravce				303,4 mil. Sk
PT Žilina, a.s.					           719,3 mil. Sk
Vodohospodárska výstavba, š.p., Bratislava	        4 601,0 mil. Sk
IMUNA, š.p., Šarišské Michaľany			  36,2 mil. Sk *
Solivary, a.s.						        1 067,8 mil. Sk
S p o l u						         7 161,3 mil. Sk

* V poslednej platbe z 25.9.2001 nie sú zahrnuté kurzové rozdiely, ktoré následne oznamuje FNM SR.

IV. Plnenie v nasledujúcom období

Predpoklad realizácie štátnych záruk z „memorandovej položky“ do konca roku 2001 v pôvodnej mene (v zátvorke uvedené v Sk podľa kurzu k 28.9.2001):

Calex Zlaté Moravce, a.s.			  8 607 792,5 USD       (407.243.270,98 Sk)
PT Žilina, a.s.			           40 433 194,6 USD    (1.912.934.869,72 Sk)
Vodohospodárska výstavba, š.p.		     250 000,0 USD       (343.004.750,- Sk)
Bratislava

Charakteristika dlžníkov, u ktorých sa predpokladá realizácia štátnych záruk:

Calex Zlaté Moravce, a.s. - vyhlásením konkurzu na menovaný podnik 28.júna 2000 nastala splatnosť úverov so štátnou zárukou. V októbri 2001 ostáva uhradiť posledná splátka zahraničného úveru v zmysle ručiteľskej listiny a pôvodného splátkového kalendára.

	Za PT Žilina, a.s. v konkurze  - vyhlásením konkurzu na menovaný podnik 19.mája 2000 nastala splatnosť zahraničných úverov so štátnou zárukou. Dňa 19.4.2001 bol jednorazovo splatený zostatok úveru poskytnutý Slovenskou sporiteľňou, a.s.. Nedoriešený zostal úver so štátnou zárukou voči ČSOB, a.s., Praha.  ČSOB, a.s., Praha navrhuje splácanie formou „Dohody...“ s  ukončením splácania úveru v roku 2011. Ďalším variantom je jednorazové splatenie zostatku úveru vo výške cca 40,4 mil. USD, ktoré bolo plánované pri konkretizácii čerpania memorandovej položky v roku 2001.

	Vodohospodárska výstavba Bratislava, š.p. – nakoľko podnik je dlhodobo vo finančných ťažkostiach, MF SR realizuje splátky úverov v zmysle uzatvorených ručiteľských listín. Uznesením vlády SR č. 619 z 3.júna 2001 bol prijatý návrh riešenia nepriaznivej situácie podniku.

V. Riziká budúceho obdobia 

	Otvoreným problémom zostáva reštrukturalizácia úverov SE, a.s., Bratislava poskytnutých Investičnou a rozvojovou bankou, a.s. na výstavbu Jadrovej elektrárne Mochovce. Výška týchto úverov predstavovala k 30.6.2001 sumu 12,1 mld. Sk. Jednou z  podmienok, ktorá by mala prispieť k privatizácii IRB, a.s. je prevzatie štátnych záruk za úvery poskytnuté SE, a.s. a doriešenie tohto problému je predpokladom ďalšieho urýchlenia postupu v privatizácii IRB, a.s..
	V prípade prevzatia štátnej záruky za uvedenú sumu úverov SE, a.s. ešte v roku 2001 nebude doterajší limit štátnych záruk postačovať na vydanie štátnej záruky v uvedenom rozsahu a je navrhované zvýšenie limitu štátnych záruk stanoveného §10 NR SR č.472/2000 Z.z. o štátnom rozpočte na rok 2001 zo súčasných 20% na 24% rozpočtovaných príjmov.

	Ak nedôjde k úprave zákona o štátnom rozpočte, je maximálne možná výška štátnej záruky vzhľadom na limit štátnych záruk v roku 2001 v sume max. 5,6 mld. Sk. Zostávajúcu časť požiadavky bude potrebné riešiť v rámci limitu štátnych záruk v roku 2002.
	Čerpaním limitu štátnych záruk do maximálnej výšky, ktorú umožňuje §10 NR SR č.472/2000 Z.z. o štátnom rozpočte na rok 2001 (36,11 mld. Sk), môže byť prekročený už prezentovaný limit štátnych záruk pre účely SMP (30,15 mld. Sk) v sume o 5,61 mld. Sk a to z dôvodu neplánovaného dodatočného prevzatia štátnych záruk za úvery SE, a.s., ktoré boli poskytnuté IRB, a.s..
	Riziká realizácie štátnych záruk v ŽSR a v SE, a.s., Bratislava boli odstránené refinancovaním novými úvermi so štátnou zárukou a do konca roka 2001 sa neočakávajú realizácie záruk zo štátneho rozpočtu nad rámec rozpočtovanej rezervy.

Záver
	
	V roku 2001 bolo preberanie záruk orientované na odvrátenie najväčších rizík cross defaultov v SE, a.s. a v Železniciach SR.
	V oblasti realizácie záruk sa použitím príjmov z privatizácie zásadne znížili riziká budúcich štátnych rozpočtov. Použitím zdrojov z privatizácie Slovenskej sporiteľne, a.s. sa vytvorili podmienky pre zníženie garantovaných záväzkov a predčasným vyplatením úverov sa znížil rozsah aktívnych záruk. Obdobná situácia sa dá očakávať aj po privatizácii podnikov v energetike.	
	S ohľadom na prípravu zákona o štátnom dlhu a  štátnych zárukách, s plánovanou účinnosťou od 1.1.2002 sa očakáva zníženie potencionálnych rizík v oblasti štátnych záruk.
	V zmysle navrhovaného znenia uvedeného zákona, ktorý je v súčasnosti v schvaľovacom procese, bude umožnené v kalendárnom roku prevziať nové štátne záruky len do výšky celkovej sumy istín uhradených splátok úverov a  menovitých hodnôt splatených dlhopisov so štátnou zárukou v tom istom roku. Predmetný zákon podrobnejšie upravuje podmienky preberania štátnych záruk, ako aj postupy preberania štátnych záruk.